Ego Odo, dux Burgundię, notum facio presentibus et futuris quod Matheus, miles, de Laniis, in presentia nostra constitutus, profecturus peregre contra provinciales hereticos, recognovit quod fratres Fonteneti habent a domino Rogerio de Curterabodi terciam partem in omnibus nemoribus de Laniis et de Foresta, et pasnagio, et apibus, et quod nullus participum dominorum potest aliquem conducere in predictis nemoribus, preter suos proprios homines, qui sunt estagii in villa de Laniis. Recognovit nichilominus idem miles quod dicti fratres Fontenetenses habent suam justiciam, sicut sui cumparticipes in omnibus supradictis. In cujus rei testimonium, ad utriusque partis instantiam, presenti cartę sigilli nostri apposuimus firmamentum. Actum est hoc anno Gratię, millesimo ducentesimo nono mense julio.